ऐसी ही एक महफ़िल में हसरत जयपुरी को पृथ्वीराज कपूर ने सुना और उनके हुनर के कायल हुए। पृथ्वीराज ने पुत्र राजकपूर को हसरत साहेब से मिलने का मशविरा दिया। राज साहेब उन दिनों ‘बरसात’ पर काम कर रहे थे। वह एक काबिल गीतकार की तालाश में थे। राजकपूर से हसरत जयपुरी की पहली मुलाकात रॉयल ओपेरा हाऊस में हुई, जिसमें उन्होंने हसरत साहब को ‘बरसात’ का गीत लिखने को कहा। इसे महज इत्तफाक ही कहा जाएगा कि ‘बरसात’ से ही संगीतकार ‘शंकर-जयकिशन’ ने भी अपने करियर का आगाज़ किया था। राजकपूर के कहने पर शंकर-जयकिशन ने हसरत जयपुरी को एक धुन सुनाई और इस पर गीत लिखने को कहा। धुन पर हसरत साहब ने यह गीत लिखा ‘जिया बेक़रार है, छाई बहार है, आजा मोरे बालमा तेरा इंतज़ार है’। 1949 में रिलीज ‘बरसात’ के इस गीत से हसरत जयपुरी इंडस्ट्री में अपनी पहचान बना सके। हसरत साहेब की जोड़ी संगीतकार शंकर-जयकिशन के साथ खूब जमी। इस जोड़ी के कुछ यादगार गीत-